**Národná rada Slovenskej republiky**

**IX. volebné obdobie**

Č: KNR-VHZ-4381/2025-5

**797a**

**S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (**tlač 797**) v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k **vládnemu návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 797**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 877 z 9. apríla 2025 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporučili Národnej rade Slovenskej republiky **schváliť:**

* Ústavnoprávny výbor Národnej rady Slovenskej republiky uznesením č. 279 z 10. apríla 2025;
* Výbor Národnej rady Slovenskej republiky pre financie a rozpočet uznesením č. 204 z 10. apríla 2025;
* Výbor Národnej rady Slovenskej republiky pre sociálne veci uznesením č. 100 z 10. apríla 2025;
* Výbor Národnej rady Slovenskej republiky pre hospodárske záležitosti uznesením č. 159 z 10. apríla 2025.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1. V čl. I bode 16 sa číslo „100“ nahrádza číslom „250“ a číslo „500“ nahrádza číslom „1000“.

V nadväznosti na stav pripravenosti projektov (vo výstavbe alebo už aj s kolaudované) sa navrhuje zvýšiť počet nebytových priestorov na účely bývania alebo ubytovania, ktoré bude možné schváliť a zaradiť do systému štátom podporovaného bývania. Naďalej však ostáva zachované pravidlo, že od 1. januára 2029 táto možnosť zo zákona zanikne.

**Ústavnoprávny výbor NR SR**

***Gestorský výbor odporúča schváliť***

1. V č. I bode 23 § 7 odsek 6 znie: „(6) Agentúra posúdi splnenie kritérií záujemcom na účely získania postavenia nájomcu a vydá záujemcovi potvrdenie o ich splnení alebo nesplnení v elektronickej podobe, proti ktorému nemožno podať opravný prostriedok. Agentúra vydá záujemcovi potvrdenie v lehote určenej na svojom webovom sídle. Potvrdenie sa doručí záujemcovi jeho sprístupnením v registri záujemcov alebo odoslaním v elektronickej podobe na emailovú adresu záujemcu.“.

V nadväznosti na stav pripravenosti informačného systému agentúry sa navrhuje doplniť aj alternatívnu možnosť zasielania potvrdení o splnení alebo nesplnení podmienok záujemcom.

**Ústavnoprávny výbor NR SR**

***Gestorský výbor odporúča schváliť***

1. V čl. I bod 29 znie:

„29. § 16 odsek 6 znie:

„(6) Proces vydávania potvrdení agentúrou podľa § 7 odsekov 6 a 7 bližšie upraví interný predpis agentúry zverejnený na jej webovom sídle. Na vydanie potvrdenia agentúrou podľa § 7 odsekov 6 a 7 sa nevzťahuje správny poriadok.“.“.

V nadväznosti na vylúčenie správneho poriadku sa z dôvodu transparentnosti navrhuje úprava procesu vydávania potvrdení interným predpisom agentúry, ktorý bude zverejnený na webovom sídle agentúry.

**Ústavnoprávny výbor NR SR**

***Gestorský výbor odporúča schváliť***

1. V čl. I bode 33 v § 18a ods. 1 sa slová „§ 18a ods. 2 až 10“ nahrádzajú slovami „odsekoch 2 až 8“.

Legislatívnotechnická úprava.

**Ústavnoprávny výbor NR SR**

***Gestorský výbor odporúča schváliť***

1. V čl. I. bod 34 sa za slovo „zákona“ vkladajú slová „okrem § 2 písm. g) tretieho bodu“.

Legislatívnotechnická úprava.

**Ústavnoprávny výbor NR SR**

***Gestorský výbor odporúča schváliť***

Gestorský výbor odporúča hlasovať o bodoch **1 až 5 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (**tlač 797**) **s c h v á l i ť.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 160 z 10. apríla 2025.

Týmto uznesením výbor zároveň poveril spoločného spravodajcu **Jaroslava Mega** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 10. apríla 2025

**Róbert P u c i, v.r.**

predseda Výboru NR SR

pre hospodárske záležitosti